Boeties sterf in ongeluk: Niemand nog aangeklaCoetzee en Stiaan van der Walt, ‘n paar jaar gelede. Foto: Verskaf Die polisie weet waar die bestuurder is van die oorlaaide voertuig wat moontlik die botsing buite Musina veroorsaak het waarin twee boeties dood is. Só het kol. Ronel Otto, woordvoerder van die polisie, Maandag aan Maroela Media gesê. Otto het gesê gerugte dat die polisie nie weet waar die bestuurder van die bakkie homself bevind nie, is onwaar. “Ons weet die bestuurder is in Gauteng. Die polisie wil met hom praat om sy verklaring af te neem. Dit kan ons help met ons ondersoek, maar dit is nie waar dat ons hom soek om hom in hegtenis te neem nie. Ons wil eers net sy verklaring afneem,” het sy gesê. Maroela Media het vroeër berig Stiaan (16) en Coetzee van der Walt (6) was die aand van 20 Junie saam met hul pa op pad terug na hul huis in Musina. Die Nissan-dubbelkajuitbakkie waarin hulle gery het, het gebots teen ŉ oorlaaide bakkie wat langs die pad gestaan het. Stiaan is op die toneel dood, terwyl Coetzee op pad na ŉ hospitaal in Polokwane oorlede is. Ina Booyse, ŉ vriendin van die familie, het gesê die oorlaaide bakkie het reeds ŉ paar dae langs die pad gestaan nadat dit gebreek het. Die polisie het intussen die bakkie laat skut. Volgens Otto ondersoek die polisie ’n saak van strafbare manslag, maar niemand is nog vir die voorval aangekla nie. “Nadat die ondersoek afgehandel is, sal die dossier na die hof gaan, waar daar besluit sal word of iemand vir die ongeluk aanspreeklik gehou moet word of nie,” het sy gesê. ŉ Roudiens vir Stiaan en Coetzee is Donderdag by die Hervormde Kerk in Musina gehou en hulle is Vrydag op die gesin se plaas buite Musina begrawe.